<classify> BENKI mbalimbali zimeahidi kudhamini na kushiriki maonesho ya viwanda na kongamano la fursa za uwekezaji la mkoa wa Pwani litakalofanyika mwezi ujao. Miongoni mwa benki zilizomhakikishia Mkuu wa Mkoa wa Pwani, Evarist Ndikilo kuwa zinaunga mkono matukio hayo ni Benki ya CRDB ambayo imeahidi kuwa mdhamini mkuu. Nyingine ni Benki ya Maendeleo ya TIB ambayo licha ya kutoa udhamini na kushiriki, imesema itawasiliana na taasisi nyingine katika nchi za Jumuiya ya Maendeleo Kusini mwa Afrika SADC zishiriki. Hayo yalifahamika jana kwenye ziara ya Mkuu wa Mkoa wa Pwani, Ndikilo kwenye makao makuu ya CRDB, TIB pamoja na NMB jijini Dar es Salaam. Ndikilo aliongozana na kampuni ya magazeti ya serikali, Tanzania Standard Newspaper TSN na Mamlaka ya Maendeleo ya Biashara Tanzania Tantrade kutembelea taasisi hizo kwa ajili ya kuelezea matukio hayo na kuomba kuungwa mkono.Benki yetu iko tayari kushirikiana na TSN na Tantrade ...itaendelea kushirikiana na mkoa kama mdhamini mkuu kuhakikisha maonesho na kongamano linafanikiwa, Mtendaji Mkuu wa CRDB, Abdulmajid Nsekela aliuambia ujumbe huo. Nsekela alisema benki hiyo ni ya kimkakati katika masuala yanayogusa uchumi hivyo itaendelea kushirikiana na mkoa mwaka hadi mwaka kwenye matukio kama hayo yanayotoa fursa kwa wadau mbalimbali kutangaza bidhaa na kujitangaza. Kwa upande wa TIB, Mkurugenzi Mtendaji, Charles Singili alimshukuru mkuu wa mkoa kwa kuipa benki heshima ya kushiriki maonesho na kongamano hilo. Singili alisema TIB ndiyo mwenyekiti wa taasisi za kifedha 41 za maendeleo zilizopo katika Jumuiya ya Maendeleo Kusini mwa Afrika SADC hivyo watatumia fursa hiyo kufahamisha zishiriki. Akizungumza kwa niaba ya Kaimu Mhariri Mtendaji wa TSN, Tuma Abdallah, Meneja Masoko wa TSN, Januarius Maganga alisema kampuni ina uzoefu wa kuandaa makongamano katika mikoa mbalimbali. Hili la mkoa wa Pwani litakuwa la tisa. Alisema siku ya kongamano wadau mbalimbali watapata fursa ya kuwasilisha mada, kujitangaza na kutangaza bidhaa zao. Kampuni itaandaa pia toleo maalumu lenye kurasa zaidi ya 48 kwenye gazeti la HabariLeo litakalotoa fursa kwa taasisi mbalimbali kujitangaza. Ofisa Ukuzaji Biashara Mwandamizi wa Tantrade, Norah Thobias alihimiza taasisi na wawekezaji kujitokeza kushiriki maonesho na kongamano akisema itakuwa fursa nzuri ya kuonesha shughuli zao. Maonesho ya viwanda na biashara yatafanyika Oktoba Mosi hadi 7 sambamba na kongamano la uwekezaji litakalofanyika Oktoba 3 mwaka huu mkoani Pwani. Yatafanyika katika uwanja wa CCM maarufu kama uwanja wa Saba Saba ulioko Mkuza, Picha ya Ndege katika halmashauri ya Kibaha. Kwa mujibu wa mkuu wa mkoa, maonesho na kongamano linatarajiwa kuvutia washiriki wapatao 500. Alisema kutokana na uzoefu wa TSN wa kuratibu makongamano, makadirio ya chini ya watakaotembelea maonesho hayo ni watu 100,000.  <topic>: kitaifa 